**Inštrukcia k plánovaniu výdavkov pre implementáciu Plánu obnovy**

Vykonávateľ plánuje výdavky na implementáciu Plánu obnovy vždy na budúci rozpočtový rok a na 2 ďalšie nasledujúce rozpočtové roky.

Vykonávateľ plánované výdavky pre implementáciu Plánu obnovy uvádza spoločne v jednom prehľade za všetky komponenty a v nich zahrnuté investície a reformy v zodpovednosti daného vykonávateľa. Plánované výdavky sa uvádzajú podľa prílohy č. 4.3 - 1a v jednotlivých záložkách súboru vo formáte excel osobitne podľa ich zdrojového krytia.

|  |  |  |
| --- | --- | --- |
| **Názov zdroja** | **Názov záložky v prílohe č. 1 tejto inštrukcie** | **Typ plánovaných výdavkov** |
| Plán obnovy a odolnosti | implementačná jednotka\_POO | výdavky spojené s činnosťou implementačnej jednotky bez DPH |
| investície\_reformy\_POO | výdavky priamo súvisiace s implementáciou investície a reformy bez DPH |
| Plán obnovy a odolnosti – prostriedky na úhradu DPH | výdavky\_na\_DPH\_k\_POO | DPH súvisiaca s výdavkami financovanými z kódu zdroja Plán obnovy a odolnosti |
| Rozpočtové prostriedky kapitoly | výdav\_nad\_rámec\_POO\_vrátane\_DPH | výdavky nad rámec POO vrátane DPH |

V jednotlivých záložkách prehľadu podľa prílohy č. 4.3 - 1a vykonávateľ uvádza výdavky:

* **spojené s činnosťou implementačnej jednotky bez DPH**

Suma výdavkov na implementačnú jednotku, t. j. suma vyčlenená na administratívne kapacity vykonávateľa (prípadne aj sprostredkovateľa), môže byť určená v Pláne obnovy vo výdavkoch za jednotlivé komponenty. Spravidla sa odvíja od sumy výdavkov na investície. Vykonávateľ je oprávnený z týchto prostriedkov financovať akékoľvek výdavky s cieľom zabezpečiť riadnu implementáciu jemu zverenej časti Plánu obnovy. Výdavky na implementačnú jednotku je vykonávateľ povinný plánovať tak, aby ich kumulatívna suma nepresiahla čiastku určenú v Pláne obnovy sumárne za všetky komponenty v zodpovednosti vykonávateľa. Suma výdavkov na administratívne kapacity sa rozpočtuje v kapitole vykonávateľa, aj v prípade zapojenia sprostredkovateľa.

Požadované počty štátnozamestnaneckých miest a počty zamestnancov pri výkone práce vo verejnom záujme[[1]](#footnote-1) a súvisiace výdavky na činnosť implementačnej jednotky uvedené v záložke s názvom „implementačná jednotka\_POO“ v prehľade podľa prílohy č. 4.3 - 1a vykonávateľ bližšie rozpíše v záložke „1. pers\_kap\_implement\_jednotka“ v prehľade podľa prílohy č. 4.3 - 1b. V tomto prehľade vykonávateľ uvedie rozdelenie počtu zamestnancov a výdavkov výlučne na činnosť implementačnej jednotky podľa úrovní[[2]](#footnote-2) na aparát ústredného orgánu štátnej správy, podriadené štátne rozpočtové organizácie a podriadené štátne príspevkové organizácie.

* **priamo súvisiace s implementáciou investície a reformy bez DPH**

Ide o výdavky nevyhnutné na implementáciu investície/reformy s cieľom splniť ciele a míľniky v požadovanom rozsahu, kvalite a termíne.

Požadované počty štátnozamestnaneckých miest a počty zamestnancov pri výkone práce vo verejnom záujme a súvisiace výdavky na implementáciu investícií a reforiem v jednotlivých komponentoch uvedené v záložke s názvom „investície\_reformy\_POO“ v prehľade podľa prílohy č. 4.3 - 1a vykonávateľ bližšie rozpíše v záložke „2. pers\_kap\_investície\_reformy“ v prehľade podľa prílohy č. 4.3 - 1b. V tomto prehľade vykonávateľ uvedie rozdelenie počtu zamestnancov a výdavkov výlučne na implementáciu investícií a reforiem v jednotlivých komponentoch podľa úrovní na aparát ústredného orgánu štátnej správy, podriadené štátne rozpočtové organizácie a podriadené štátne príspevkové organizácie.

* **DPH súvisiaca s výdavkami financovanými z kódu zdroja 1P01**

Pre výdavky zo zdroje 1P01, ktoré podliehajú DPH, sa výdavky na DPH plánujú samostatne.

* **výdavky nad rámec Plánu obnovy vrátane DPH**

Tieto výdavky vykonávateľ plánuje spravidla len v prípade, ak potreba ich financovania vyplýva z Plánu obnovy. Ich potrebu osobitne posudzuje národná implementačná a koordinačná autorita.

Požadované počty štátnozamestnaneckých miest a zamestnancov pri výkone práce vo verejnom záujme a súvisiace výdavky nad rámec Plánu obnovy uvedené v záložke s názvom „výdav\_nad\_rámec\_POO\_vrátane\_DPH“ v prehľade podľa prílohy č. 4.3 - 1a vykonávateľ bližšie rozpíše v záložke „3. pers\_kap\_neoprávnené\_výdavky“ v prehľade podľa prílohy č. 4.3 - 1b. V tomto prehľade vykonávateľ uvedie rozdelenie počtu zamestnancov a výdavkov výlučne nad rámec Plánu obnovy podľa úrovní na aparát ústredného orgánu štátnej správy, podriadené štátne rozpočtové organizácie a podriadené štátne príspevkové organizácie.

Vyššie uvedené typy výdavkov v pláne výdavkov za Plán obnovy vykonávateľ uvádza v štruktúre podľa:

* komponentov a podľa investícií a reforiem v nich zahrnutých, a zároveň
* kategórií ekonomickej klasifikácie rozpočtovej klasifikácie (kategórie 610, 620, 630, 640 a 700) v zmysle opatrenia Ministerstva financií, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie[[3]](#footnote-3).

Pokiaľ sa z vyššie uvedených zdrojov na financovanie implementácie Plánu obnovy plánujú financovať personálne výdavky, pre vytváranie nových štátnozamestnaneckých miest a pracovných miest pre zamestnancov pri výkone práce vo verejnom záujme a pre ich financovanie platia obdobné pravidlá ako pri navyšovaní personálnych kapacít financovaných zo štátneho rozpočtu. Pre navýšenie personálnych kapacít potrebuje vykonávateľ zvážiť schválené limity počtu zamestnancov a finančné krytie takéhoto navýšenia. Personálne výdavky plánuje vykonávateľ na všetky rozpočtové roky až do roku 2026. Vzhľadom na obdobie trvania implementácie Plánu obnovy je potrebné zobrať do úvahy skutočnosť, že pôjde spravidla o pracovné miesta vytvorené na dobu určitú, t. j. do obdobia v ktorom sú pracovné miesta nevyhnutné, najviac počas trvania implementácie Plánu obnovy, maximálne do roku 2026.

V prípade, že vykonávateľ má pre plnenie úloh súvisiacich s implementáciou Plánu obnovy sprostredkovateľa, ktorý je štátnou rozpočtovou organizáciou, príslušné výdavky vykonávateľ plánuje vo svojej kapitole a prostriedky sprostredkovateľovi na plnenie úloh súvisiacich s vykonávaním Plánu obnovy sa budú poskytovať rozpočtovým opatrením. Ak je sprostredkovateľom iná organizácia ako štátna rozpočtová organizácia, prostriedky sa budú poskytovať transferom.

Plán výdavkov za Plán obnovy spracovaný podľa prílohy č. 4.3 - 1a a prílohy č. 4.3 - 1b predloží vykonávateľ národnej implementačnej a koordinačnej autorite v termíne do 15. februára, 15. mája a 15. augusta daného roka.

Pri posudzovaní požiadaviek vykonávateľa uvedených v pláne výdavkov pre Plán obnovy národná implementačná a koordinačná autorita spolupracuje so sekciou rozpočtovej politiky Ministerstva financií SR SR.Plán výdavkov za Plán obnovy predložený vykonávateľom bude po diskusii medzi sekciou rozpočtovej politiky Ministerstva financií SR a národnou implementačnou a koordinačnou autoritou zohľadnený pri príprave návrhu rozpočtu verejnej správy stanoveným spôsobom pre účely ďalšieho rozpočtového procesu.

Výdavky financované z prostriedkov POO sa zaraďujú do programových štruktúr príslušných správcov kapitol do vecne príslušných programov, častí programov tak, aby nedochádzalo k vytváraniu duplicitných programov, častí programov na plnenie rovnakých úloh.

1. Predmetom sledovania a vykazovania nebudú iba štátni zamestnanci rozpočtových organizácií, ale aj zamestnanci štátnych príspevkových organizácií, ktoré môžu zamestnávať iba zamestnancov pri výkone práce vo verejnom záujme. [↑](#footnote-ref-1)
2. Ak sa v rozpočte vykonávateľa plánujú výdavky na implementačnú jednotku za určeného sprostredkovateľa, ktorým je iný ústredný orgán štátnej správy, resp. iná štátna rozpočtová alebo štátna príspevková organizácia, ktorá nie je v zriaďovacej pôsobnosti vykonávateľa, vykonávateľ vyhotoví samostatný prehľad podľa prílohy č. 4.3 - 1b za tento ústredný orgán štátnej správy, resp. inú štátnu rozpočtovú alebo štátnu príspevkovú organizáciu. Ak je určeným sprostredkovateľom iný subjekt ako štátna rozpočtová alebo štátna príspevková organizácia, prehľad podľa prílohy č. 4.3 - 1b sa za tento subjekt nevypracováva. [↑](#footnote-ref-2)
3. Opatrenie Ministerstva financií SR z 8. decembra 2004, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie č. MF/010175/2004-42 v znení neskorších predpisov, viď <https://www.mfsr.sk/sk/financie/verejne-financie/regulacny-komplex-pravnych-noriem-metodickych-postupov-z-oblasti-rozpoctoveho-procesu/rozpoctova-klasifikacia/> [↑](#footnote-ref-3)